ท่าอากาศยานไทย พร้อมเต็มร้อย รองรับการเดินทางผู้โดยสารภายใต้นโยบายเปิดประเทศรับนักท่องเที่ยว
นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ ทอท. กล่าวว่า ในวันที่ 1 พฤศจิกายนนี้ประเทศไทยพร้อมเปิดน่านฟ้าให้นักท่องเที่ยวจาก 46 ประเทศกลุ่มเสี่ยงต่ำ เดินทางเข้ามาท่องเที่ยวในพื้นที่ 17 จังหวัดของไทย โดยไม่ต้องกักตัว ขณะนี้ ทอท. ในฐานะประตูสู่ประเทศไทยที่ต้อนรับผู้โดยสารจากทั่วโลก ยืนยันความพร้อมเต็มร้อย ในการให้บริการของสนามบินในความรับผิดชอบ ทั้ง 6 แห่ง ประกอบด้วย ท่าอากาศยานสุวรรณภูมิ (ทสภ.) ท่าอากาศยานดอนเมือง ท่าอากาศยานเชียงใหม่ ท่าอากาศยานแม่ฟ้าหลวง เชียงราย ท่าอากาศยานภูเก็ต และท่าอากาศยานหาดใหญ่ ตามแผนการเปิดประเทศของภาครัฐ โดยให้ความสำคัญกับสุขอนามัยที่ดีของผู้ใช้บริการสนามบินตามมาตรการ Universal Prevention ซึ่งจะเป็นการสร้างความมั่นใจแก่ผู้โดยสารให้เกิดความรู้สึกปลอดภัยและเกิดความเชื่อมั่นในการเดินทางมายังประเทศไทย อันจะนำมาสู่การฟื้นฟูทางด้านอุตสาหกรรมการท่องเที่ยวและช่วยขับเคลื่อนด้านเศรษฐกิจของประเทศ แม้ขณะนี้จะมีเที่ยวบินจากต่างประเทศจองตารางการบินไว้ ที่ท่าอากาศยานสุวรรณภูมิ และภูเก็ต ก็ตาม คาดว่าประมาณกลางเดือนพฤศจิกายนจะมีเที่ยวบินจากต่างประเทศมาให้บริการที่ท่าอากาศยานดอนเมืองและเชียงใหม่ ทั้งนี้ ก่อนเกิดสถานการณ์การแพร่ระบาดโควิด-19 หรือประมาณปี 2562 มีผู้โดยสารมาใช้บริการท่าอากาศยานทั้ง 6 แห่งของ ทอท. ประมาณ 142 ล้านคน และจากผลกระทบการแพร่ระบาดโควิด-19 ส่งผลให้ ทอท. มีผลประกอบการขาดทุนกว่า 10,000 ล้านบาท ถือเป็นครั้งแรกในประวัติศาสตร์หลังจาก ทอท. ดำเนินกิจการมากรรมการผู้อำนวยการใหญ่ ทอท. กล่าวด้วยว่า จากนโยบายการเปิดประเทศของรัฐบาล เชื่อว่าจะทำให้อุตสาหกรรมการบินค่อยๆเริ่มฟื้นตัว ซึ่งคาดว่าจะมีผู้โดยสารกลับมาใช้บริการประมาณเดือนมีนาคม – เมษายน ปี 2565 โดยเฉพาะผู้โดยสารชาวจีนน่าจะมีการเดินทางเพิ่มขึ้น เนื่องจากประมาณเดือนกันยายน 2565 จีนเป็นเจ้าภาพจัดการแข่งขันกีฬาเอเชียนเกมจะมีส่วนช่วยกระตุ้นการเดินทามากขึ้น โดยคาดว่าปีงบประมาณ 2565 ทอท. จะมีผู้โดยสารใช้บริการกว่า 60 ล้านคน และเป็นปีที่ต้องจับตามองทิศอุตสาหกรรมการบินหลังจากนี้ แต่ยังมีความเชื่อมั่นว่าอุตสาหกรรมการบินจะกลับเข้าสู่ภาวะปกติภายในปี 2566 ปีอย่างไรก็ตาม ในวันที่ 1 พฤศจิกายนนี้ นายศักดิ์สยาม ชิดชอบ รัฐมนตรีว่าการกระทรวงคมนาคม จะลงพื้นที่ตรวจเยี่ยมการดำเนินการตามนโยบายการเปิดประเทศ ณ ท่าอากาศยานสุวรรณภูมิ โดยจะตรวจเยี่ยมจุดตรวจ Scan QR Code Thailand Pass ของด่านควบคุมโรค ณ อาคารเทียบเครื่องบิน C กองบังคับการตรวจคนเข้าเมือง 2 ณ จุดตรวจหนังสือเดินทางฝั่งตะวันตก จุดนัดพบระหว่างผู้โดยสารและโรงแรมสถานที่กักตัวทางเลือก ที่ช่องทางออก C โถงผู้โดยสารขาเข้า ชั้น 2 อาคารผู้โดยสาร พร้อมรับฟังบรรยายการดำเนินการตามนโยบายการเปิดประเทศของหน่วยงานต่างๆ ร่วมกับท่าอากาศยานดอนเมือง ท่าอากาศยานเชียงใหม่ ท่าอากาศยานแม่ฟ้าหลวงเชียงราย ท่าอากาศยานหาดใหญ่และท่าอากาศยานภูเก็ต